Sasampuning perang pungkasan, Escoffier wangsul dhateng pedamelan ingkang sampun dipuntilaraken wonten ing "Le Petit Moulin Rouge" lan dados Kepala Juru Masak wonten ing mrika dumugi taun 1878. Piyambakipun nyambut damel ing mrika sadanguning mangsa panas déné wonten ing mangsa dingin piyambakipun ngisi wekdalipun kanthi nyambut damel wonten ing kidul Perancis. Taun 1874, Escoffier kekancan caket kaliyan aktris Perancis Sarah Bernhardt lan ndedikasikaken "Pêches L'Aiglon" ciptaanipun kanggé Sarah. Piyambakipun naté nyambut damel ing sapérangan rèstoran sadaéréngipun mundhut satunggaling réstoran ingkang nama "Le Faisan d'Or" (Manuk Pegar Emas) ing Cannes. Rèstoran mau dipunlampahaken Escoffier namung sadangu 2 taun lan bangunanipun lajeng dipunséwakaken kanggé tiyang sanès. Sasampuning nutup rèstoranipun, Escoffier mbikak sawijining usaha katering ingkang dipunsukani nama "La Maison Chevet" wonten ing Palais Royal utawi Pura Raja. Usaha katering kagunganipun asring nangani adicara jamuan dhahar ingkang dipunadani wonten ing pura. Pedamelan ing "Palais Royal" damel piyambakipun ngenal Monsieur Paillard ingkang lajeng nawakaken pedamelan ing rèstoran "La Maison Maire" kagunganipun.